
Riigihanke „Koolieelse lasteasutuse Päikene renoveerimine” 

korraldamine 
1. Asjaolud ja menetluse käik

Narva Linnavolikogu võttis 15.03.2007.a. vastu otsuse nr 105 „Koolieelse lasteasutuse Päikene renoveerimise projekti kinnitamine”, millega otsustati Narva Linnavalitsusel, koolieelse lasteasutuse Päikene renoveerimise projekti positiivse rahastamisotsuse korral, näha ette linna eelarves projekti omafinantseering 2 713 000 krooni ulatuses, mis moodustas tol hetkel 20% projekti kogumaksumusest. 
Seoses projekti kogumaksumuse suurenemisega ning Kohaliku füüsilise elukeskkonna arendamise projektide (KOIT kava) raames eraldatava toetuse võimaliku tõstmisega täiendati Narva Linnavolikogu 14.02.2008.a otsusega nr 46 „Narva Linnavolikogu 15.03.2007.a otsuse nr 105 «Koolieelse lasteasutuse Päikene renoveerimise projekti omafinantseeringu kinnitamine» muutmine” Narva Linnavolikogu 15.03.2007.a otsust nr 105 punktiga 31 järgmises sõnastuses: „31. Koolieelse lasteasutuse Päikene renoveerimise projekti kogumaksumuse suurendamisel ning Kohaliku füüsilise elukeskkonna arendamise projektide raames eraldatava toetuse tõstmisel tagada Narva linna omafinantseering suuruses vähemalt 20% projekti kogumaksumusest.”
Vastavalt Ettevõtluse Arendamise Sihtasutuse (EAS) ettepanekule KOIT kava reservnimekirja kantud Narva linna projekti „Lasteaed «Päikene» renoveerimine” finantseerimiseks riikliku arengukava meetme 4.6. osa 4.6.2. elukeskkonna arendamise programmis ning osa 4.6.1. kohaliku füüsilise elukeskkonna arendamise programmis ettenähtud investeeringutoetuste kogumahust vabanenud vahendite arvelt, moodustab Narva linnale projekti elluviimiseks eraldatav toetus 17 174 200 krooni. Projekti kogumaksumus on 21 467 750 krooni, millest Narva linna omafinantseering, määraga 20%, moodustab 4 293 550 krooni.
Kuna projekti „Koolieelse lasteasutuse Päikene renoveerimine” raames teostatavate ehitustööde eeldatav maksumus ületab riigihanke hankemenetluse korraldamise kohustuse maksumuse piirmäärasid, teeb Narva Linnavalitsuse Linnavara- ja Majandusamet ettepaneku algatada ehitustööde tellimiseks riigihanke avatud hankemenetlus riigihangete seaduses sätestatud korras.

2. Õiguslikud alused

Kohaliku omavalitsuse korralduse seaduse § 30 lõige 1 punkti 3 kohaselt, linnavalitsus lahendab ja korraldab kohaliku elu küsimusi, mis ei kuulu volikogu pädevusse.

Vastavalt riigihangete seaduse § 10 lõige 1 punktis 2 sätestatule, riigihangete seaduses sätestatud korda on kohustatud järgima kohaliku omavalitsuse üksus, kohaliku omavalitsuse asutus või kohalike omavalitsuste ühendus, kes riigihangete seaduse mõistes on hankija.

Riigihangete seaduse § 2 lõige 2 kohaselt, riigihangeteks riigihangete seaduse tähenduses on asjade ostmine, teenuste tellimine, ideekonkursside korraldamine, ehitustööde tellimine ja ehitustööde ning teenuste kontsessioonide andmine hankija poolt, samuti ehitustööde tellimine ehitustöö kontsessionääri poolt.

Riigihangete seaduse § 15 lõige 1 punkti 2 järgi, riigihanke hankemenetluse korraldamise, ehitustööde kontsessiooni andmise ja ideekonkursi korraldamise kohustuse maksumuse piirmäär riigihangete seaduse tähenduses on 2008. aastal ja hiljem alustatud riigihangete puhul ehitustööde hankelepingu ja ehitustööde kontsessiooni korral 250 000 eurot.
Regionaalministri 20.04.2006.a määruse nr 4 „«Eesti riikliku arengukava Euroopa Liidu struktuurifondide kasutuselevõtuks – ühtne programmdokument aastateks 2004–2006» meetme 4.6 «Kohalik sotsiaal-majanduslik areng» osa 4.6.1 «Kohaliku füüsilise elukeskkonna arendamine» tingimused ning kohaliku omavalitsuse investeeringutoetuse kava koostamise kord” § 18 punkti 13 alusel toetuse saaja on kohustatud riigihangete seaduse subjektina järgima  hangete läbiviimisel riigihangete seaduses kehtestatud nõudeid.
Tulenevalt riigihangete seaduse § 13 lõikest 3 hankijal on õigus volitada teisi isikuid tegema hankemenetlusega seotud toiminguid.
3. Otsus
3.1. Algatada ehitustööde tellimiseks riigihanke „Koolieelse lasteasutuse Päikene renoveerimine” avatud hankemenetlus, vastavalt hankedokumentidele (lisatud).
3.2. Määrata riigihanke hankijaks Narva Linnavara- ja Majandusamet ja riigihanke eest vastutavaks isikuks Osaühing ZOROASTER juhatuse liige Aivo Raud.
3.3. Volitada Osaühing ZOROASTER juhatuse liiget Aivo Raud´i tegema hankementlusega seotud toiminguid.

3.4. Volitada Narva Linnavara- ja Majandusameti kommunaalmajandusosakonna juhatajat direktori ülesannetes Arkadi Nikolajev´it sõlmima edukaks tunnistatud pakkumuse esitanud pakkujaga ehitustööde hankeleping.
3.5. Narva Linnavalitsuse Linnavara- ja Majandusametil teha korraldus asjaosalistele teatavaks.
4. Rakendussätted
4.1. Käesolevat korraldust on võimalik vaidlustada 30 päeva jooksul haldusakti teatavaks tegemisest, esitades kaebuse Tartu Halduskohtu Jõhvi kohtumajja halduskohtumenetluse seadustikus sätestatud korras või vaide Narva Linnavalitsusele haldusmenetluse seaduses sätestatud korras. 
4.2. Korraldus jõustub seadusega sätestatud korras.

Tarmo Tammiste                                                               Ants Liimets

Linnapea                                                                            Linnasekretär
